钦定古今图书集成/明伦汇编/闺媛典/第045卷 > 吕纂妻杨氏〈吕绍妻附〉
## 钦定古今图书集成/明伦汇编/闺媛典/第045卷 > 吕纂妻杨氏〈吕绍妻附〉

按《晋书列女传》：“吕纂妻杨氏，弘农人也，美艳有义烈。
纂被吕超所杀，杨氏与侍婢十数人殡纂于城西，将
出宫，超虑赍珍物出外，使人搜之，杨氏厉声责超曰：
‘尔兄弟不能和睦，手刃相屠，我旦夕死人，何用金宝’？
超惭而退。又问杨氏玉玺所在，杨氏怒曰：‘尽毁之矣’。
超将妻之，谓其父桓曰：‘后若自杀，祸及卿宗’。桓以告”
杨氏，杨氏曰：“大人本卖女与氐，以图富贵，一之已甚，
其可再乎！”乃自杀。时吕绍妻张氏亦有操行，年十四。
绍死，便请为尼。吕隆见而悦之，欲秽其行。张氏曰：“钦
乐至道，誓不受辱。”遂昇楼自投于地，二胫俱折，口诵
佛经，俄然而死。